Mel Botes – Oomblik van Waansin | Knysna
LOCAL TIME: 11:01 pm | Thursday, 26 April
Where am I? ShowMe™ » Knysna > Events & Entertainment > Bands & Gigs > Mel Botes – Oomblik van Waansin
Dates: 27/04/2018 to 27/04/2018
Na bykans 30 jaar in die bedryf, heelwat toekennings en ‘n baie lojale gevolg, is hierdie langverwagte dubbelalbum “Anthology” ‘n groot bonus vir sy volgelinge. Beide fynproewers en nuwelinge wat nog nie voorheen blootgestel was aan sy kenmerkende styl, sy veelsydigheid en sy volgehoue oorspronlikheid nie behoort groot aanklank by die vertoning te vind.
Oomblik van waansin – Mel se eerste Afrikaanse CD
Die Vuurdoopliedjiewedstryd in 2000 het beslis ’n hele paar deure vir Mel oopgemaak.
Die wenliedjie, “As”, het hy sowat sewe jaar tevore geskryf, maar hy het dit terstond uit ‘n laai opgediep vir die wedstryd en toe sommer nóg twee liedjies geskryf. Die resultaat was uiteindelik Oomblik van waansin.
’n Oomblik van waansin? Nooit gesien nie. As jy met dié talentvolle musikant praat, begin jy wonder of die titel nie eerder ’n Baie lang oomblik vol waansin moes wees nie.
Mel Botes, wenner van Beeld/Geraas en Janus Musiek se Vuurdoopliedjiewedstryd in 2000, se kop is, naas sy stem, beslis een van sy beste bates. Dit “raas”, maar dis plek-plek ‘n gesonde soort “waansinnige” kakofonie.
Dis die oorweldigende hartstog vir musiek wat hom destyds selfvertroue gegee het om sy musiek te laat groei, ondanks “momentele waansin”.
Vanwaar die titel van sy CD? “Dit dui nie noodwendig op ‘malheid’ nie. Dis daai oomblik wanneer jou kop uithaak en jy minder rasioneel, maar miskien ‘duideliker’ as tevore oor die lewe kan dink. Daai oomblik wanneer ‘n mens als verloor en só weerloos word dat dit jou bang, maar ook sterk maak. Dis die dinge waaroor ek dink en skryf,” verduidelik Mel.
“Ek dink in elk geval in hierdie gemeenskap waarin ons ons vandag bevind, kan daar nie meer onderskeid getref word tussen die malles en die normales – en tussen goed en kwaad nie.”
Musiek is vir hom een van die middele tot goeie kommunikasie. Temas wat hom fassineer, is dikwels donker en swaar.
“Ek glo ‘n mens moet mense laat dink oor die lewe. Dit is vir my belangrik dat mense miskien soms dink oor dinge waaroor hulle nie gewoonlik wíl dink nie. Op die lang termyn is dit dalk beter as om altyd ‘n front van vrolikheid voor te hou.”
Vir Mel is kreatiwiteit en menswees fyn verweef. “Moenie my vra waar my idees vandaan kom nie. Ek is net bly ek kry van iewers inspirasie.”
Mel Botes Oomblik Van Waansin